Onsdag skifter kalenderen officielt fra vinter til forår. Men allerede nu kan forårstegnene mærkes, når man bevæger sig udendørs. Søndagens vejr byder nemlig på høj sol over hele landet, og med relativt rolige vindforhold vil det med en mørk trøje og lidt læ føles lunt i solen. Til gengæld er det stadig koldt i skyggen. Artiklens topbillede viser den store forskel, der er mellem sol og skygge på denne tid af året. Klokken 10 søndag formiddag foretog TV 2 VEJR en måling af overfladetemperaturen på en sort jakke på en solbeskinnet parkeringsplads. I solen blev der på maveregionen målt 25 graders varme. Omvendt var ryggen i skygge, hvilket gav en overfladetemperatur på cirka 5 grader – altså omkring 20 graders forskel. Solhøjden giver en varm overflade Når det føles lunt i solen, skyldes det i høj grad, at solen får mere og mere magt. Jo højere på himlen solen kommer, des mere varmestråling kan en overflade modtage – og dermed blive varmet op. To timer efter den første måling blev der lavet en ny måling af jakkens overfladetemperatur. Her var den steget til cirka 28 grader, hvilket altså skyldes, at solen står højere på himlen ved middagstid. Men solhøjden siger ikke noget om luftens temperatur, hvilket er den 'korrekte' meteorologiske temperatur. Hvis et termometer lægges direkte i solen, er det selve termometerets temperatur, der måles. I skyggen vil termometerets temperatur til gengæld være næsten den samme som luftens temperatur. Derfor er den almene procedure verden over, at temperaturen måles i skyggen i to meters højde et åbent sted. Rigtig forkølelsesvejr En anden forårsfornemmelse er dagslængden. Siden vintersolhverv er dagslængden tiltaget med mellem tre og fire timer, alt efter hvor i landet man bor. Med søndagens solrige vejr kan vi måske få den solrigeste dag siden 21. september 2022, hvis der bliver målt omkring ni timers solskin. Det solrige søndagsvejr får med god grund mange danskere til at søge udendørs. I solens varme stråler vil mange have tilbøjelighed til at smide noget af overtøjet, men det øger afkølingen af kroppen. Når kroppen afkøles, giver det større risiko for at blive smittet med en forkølelsesvirus.

Referat:
Vejret er i øjeblikket rigtigt "forkølelsesvejr".